CELEX: 32018D1601
Language: mt
Date: 2018-10-15 00:00:00
Title: Deċiżjoni tal-Kunsill (UE) 2018/1601 tal-15 ta' Ottubru 2018 dwar il-pożizzjoni li għandha tittieħed f'isem l-Unjoni Ewropea fl-Organizzazzjoni Marittima Internazzjonali waqt it-73 sessjoni tal-Kumitat tal-Protezzjoni tal-Ambjent tal-Baħar u l-mitt sessjoni tal-Kumitat tas-Sikurezza Marittima, rigward l-adozzjoni ta' emendi għar-regolament 14 tal-Anness VI għall-Konvenzjoni Internazzjonali għall-Prevenzjoni tat-Tniġġis minn Vapuri u għall-Kodiċi Internazzjonali dwar il-Programm Imtejjeb ta' Spezzjonijiet Waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt, 2011

25.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 267/6
               
            
         DEĊIŻJONI TAL-KUNSILL (UE) 2018/1601
         tal-15 ta' Ottubru 2018
         dwar il-pożizzjoni li għandha tittieħed f'isem l-Unjoni Ewropea fl-Organizzazzjoni Marittima Internazzjonali waqt it-73 sessjoni tal-Kumitat tal-Protezzjoni tal-Ambjent tal-Baħar u l-mitt sessjoni tal-Kumitat tas-Sikurezza Marittima, rigward l-adozzjoni ta' emendi għar-regolament 14 tal-Anness VI għall-Konvenzjoni Internazzjonali għall-Prevenzjoni tat-Tniġġis minn Vapuri u għall-Kodiċi Internazzjonali dwar il-Programm Imtejjeb ta' Spezzjonijiet Waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt, 2011
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     L-azzjoni mill-Unjoni fis-settur tat-trasport marittimu jenħtieġ li jkollha l-għan li tipproteġi l-ambjent tal-baħar u ttejjeb is-sikurezza marittima.
                  
               
                     (2)
                  
                  
                     Il-Kumitat tal-Protezzjoni tal-Ambjent tal-Baħar (“MEPC”) tal-Organizzazzjoni Marittima Internazzjonali (“OMI”), waqt it-73 sessjoni tiegħu bejn it-22 u s-26 ta' Ottubru 2018 (“MEPC 73”), huwa mistenni jadotta emendi għar-regolament 14 tal-Anness VI għall-Konvenzjoni Internazzjonali għall-Prevenzjoni tat-Tniġġis minn Vapuri (“Anness VI għall-MARPOL”).
                  
               
                     (3)
                  
                  
                     Il-Kumitat tas-Sikurezza Marittima (“MSC”) tal-OMI, waqt il-mitt sessjoni tiegħu bejn it-3 u s-7 ta' Diċembru 2018 (“MSC 100”), huwa mistenni jadotta emendi għall-Kodiċi Internazzjonali dwar il-Programm Imtejjeb ta' Spezzjonijiet Waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt, 2011 (“Kodiċi ESP tal-2011”).
                  
               
                     (4)
                  
                  
                     Huwa xieraq li tiġi stabbilita l-pożizzjoni li għandha tittieħed f'isem l-Unjoni waqt l-MEPC 73, peress li l-emendi għar-regolament 14 tal-Anness VI għall-MARPOL ser ikunu jistgħu jinfluwenzaw b'mod deċiżiv il-kontenut tad-dritt tal-Unjoni, fl-ispeċifiku d-Direttiva (UE) 2016/802 tal-Parlament Ewropew u tal-Kunsill (1).
                  
               
                     (5)
                  
                  
                     Huwa xieraq li tiġi stabbilita l-pożizzjoni li għandha tittieħed f'isem l-Unjoni waqt l-MSC 100, peress li l-emendi għall-Kodiċi ESP tal-2011 ser ikunu jistgħu jinfluwenzaw b'mod deċiżiv il-kontenut tad-dritt tal-Unjoni, fl-ispeċifiku r-Regolament (UE) Nru 530/2012 tal-Parlament Ewropew u tal-Kunsill (2).
                  
               
                     (6)
                  
                  
                     L-emendi għar-regolament 14 tal-Anness VI għall-MARPOL dwar il-projbizzjoni tal-ġarr ta' żejt kombustibbli mhux konformi għall-finijiet ta' kombustjoni għall-propulsjoni jew l-operazzjoni abbord vapur Jenħtieġ li jiżguraw l-infurzar robust tal-istandard taż-żejt kombustibbli stabbilit fir-regolament 14.1.3 tal-Anness VI għall-MARPOL, li jsir effettiv fl-1 ta' Jannar 2020.
                  
               
                     (7)
                  
                  
                     L-emendi għall-Kodiċi ESP tal-2011 jenħtieġ li jinkludu l-bidliet editorjali fil-Kodiċi, li jidentifikaw ir-rekwiżiti obbligatorji kollha u li jtejbu t-tabelli u l-formoli, kif ukoll jgħaqqdu l-bidliet editorjali ma' rekwiżiti sostanzjali ġodda sabiex jiġu integrati l-aġġornamenti reċenti fis-serje Z10 tar-Rekwiżiti Unifikati tal-Assoċjazzjoni Internazzjonali tas-Soċjetajiet ta' Klassifikazzjoni.
                  
               
                     (8)
                  
                  
                     Sal-miżura li l-emendi għar-regolament 14 tal-Anness VI għall-MARPOL u għall-Kodiċi ESP tal-2011 jistgħu jaffettwaw id-dispożizzjonijiet tad-Direttiva (UE) 2016/802 u r-Regolament (UE) Nru 530/2012, dawk l-emendi jaqgħu taħt il-kompetenza esklużiva tal-Unjoni.
                  
               
                     (9)
                  
                  
                     L-Unjoni mhijiex Membru tal-OMI, u lanqas ma hija parti kontraenti tal-konvenzjonijiet u l-kodiċijiet rilevanti. Għalhekk jenħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni u biex jesprimu l-approvazzjoni tagħhom li jintrabtu b'dawk l-emendi, sal-miżura li dawk l-emendi jaqgħu taħt il-kompetenza esklużiva tal-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f'isem l-Unjoni fit-73 sessjoni tal-Kumitat tal-Protezzjoni tal-Ambjent tal-Baħar tal-OMI għandha tkun waħda ta' qbil mal-adozzjoni tal-emendi għar-regolament 14 tal-Anness VI għall-Konvenzjoni Internazzjonali għall-Prevenzjoni tat-Tniġġis minn Vapuri, kif stabbilit fid-dokument tal-OMI MEPC 73/3.
         
         
            Artikolu 2
            Il-pożizzjoni li għandha tittieħed f'isem l-Unjoni fil-mitt sessjoni tal-Kumitat tas-Sikurezza Marittima tal-OMI għandha tkun waħda ta' qbil mal-adozzjoni tal-emendi għall-Kodiċi Internazzjonali dwar il-Programm Imtejjeb ta' Spezzjonijiet waqt il-Kontrolli ta' Bastimenti ta' Tagħbija bl-Ingrossa u Tankers taż-Żejt, 2011, kif stabbilit fl-Anness 2 għad-dokument tal-OMI, MSC 99/22/Add.1.
         
         
            Artikolu 3
            
               1.   Il-pożizzjoni li għandha tittieħed f'isem l-Unjoni kif stipulat fl-Artikolu 1 għandha tiġi espressa b'mod konġunt mill-Istati Membri, li huma kollha membri tal-OMI, fl-interessi tal-Unjoni.
            
            
               2.   Il-pożizzjoni li trid tittieħed f'isem l-Unjoni kif stipulat fl-Artikolu 2 għandha tiġi espressa b'mod konġunt mill-Istati Membri, li huma kollha membri tal-OMI, fl-interessi tal-Unjoni.
            
            
               3.   Jista' jintlaħaq qbil dwar bidliet minuri fil-pożizzjonijiet imsemmija fl-Artikoli 1 u 2 mingħajr deċiżjoni ulterjuri tal-Kunsill.
            
         
         
            Artikolu 4
            L-Istati Membri huma b'dan awtorizzati li jagħtu l-approvazzjoni tagħhom li jintrabtu, fl-interessi tal-Unjoni, bl-emendi msemmija fl-Artikoli 1 u 2, sal-miżura li dawk l-emendi jaqgħu taħt il-kompetenza esklużiva tal-Unjoni.
         
         
            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, il-15 ta' Ottubru 2018.
            
               
                  Għall-Kunsill
               
               
                  Il-President
               
               E. KÖSTINGER
            
         
         
            (1)  Id-Direttiva (UE) 2016/802 tal-Parlament Ewropew u tal-Kunsill tal-11 ta' Mejju 2016 dwar tnaqqis tal-kontenut tal-kubrit f'ċerti karburanti likwidi (ĠU L 132, 21.5.2016, p. 58).
         
            (2)  Ir-Regolament (UE) Nru 530/2012 tal-Parlament Ewropew u tal-Kunsill tat-13 ta' Ġunju 2012 dwar l-introduzzjoni aċċellerata ta' rekwiżiti ta' buq doppju jew ta' disinn ekwivalenti għal tankers taż-żejt b'buq wieħed (ĠU L 172, 30.6.2012, p. 3).